[Innocentius Episcopus servus servorum Dei, dilecto in Christo filio Petro Clun. Abbati, ejusque successoribus regulariter substituendis in perpetuum. Bonus et diligens paterfamilias gaudio magno gaudet, cum vineam suam locatam agricolis vigilanti studio videt excoli, et tribulis ac sentibus pariter emundari. Cujus profecto gaudium lætitia jocundiori cumulatur, si eadem vinea propagatione ordinaria per multorum spatiorum dimensionem incipiat dilatari. Proportionali igitur ratione Deo credimus gratissimum esse, si Deo dicati religio Cluniacensis Monasterii, et diversas Ecclesias exornet, atque plurimorum mentes disciplinis regularibus instruat, et fide, quæ per dilectionem operatur, inflammet. Hoc profectò intuitu Montisderiensem Ecclesiam à venerabilibus fratribus nostris Guarino Ambianensi, et Simone Noviomensi Episcopis Monasterio Cluniacensi canonicè et devotè collatam, idipsum quoque carissimo filio nostro Lodoico illustri et glorioso Francorum Rege, et Rainaldo Remensi Archiepiscopo, atque Radulpho de Perrona concedentibus, et pro ejus confirmatione Sedem Apostolicam suppliciter exorantibus, cum omnibus ad ipsam pertinentibus, in perpetuum tibi, tuisque successoribus confirmamus. Statuentes ut nulli omninò hominum liceat eamdem Ecclesiam vel bona, quæ inpræsentiarum legitimè possidet, aut in futurum justis modis præstante Domino poterit adipisci, temerè perturbare, auferre, minuere, seu quibuslibet vexationibus fatigare. Si qua igitur imposterùm Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò tertióve commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore et Sanguine Dei ac Domini nostri Jesu Christi aliena fiat, atque in extremo examine districtæ ultioni subjaceat. Cunctis verò eidem loco sua jura servantibus sit pax Domini nostri Jesu, quatinus et hic fructum bonæ operationis percipiant, et apud districtum Judicem præmia æternæ pacis inveniant. Amen. Ego INNOCENTIUS Catholicæ Ecclesiæ Episcopus. Ego Guillelmus Prænestinus Episcopus. Ego Anselmus Presbyter Cardinalis. Ego Luitfredus Presbyter Cardinalis tit. Vestinæ. Ego Lucas Presbyter Card. tit. SS. Joannis et Pauli. Ego Guido indignus Sacerdos. Ego Gregorius Diaconus Card. SS. Sergii et Bachi. Ego Guido Card. Diaconus S. Adriani. Ego Wastaldus Diacon. Card. S. Eustachii. Ego Hubaldus Diac. Card. S. Mariæ in via-lata. Datum Pisis per manum Aymerici S. R. Ecclesiæ Cardinalis et Cancellarii III. Idus Martii Indict. XIV. Incarnat. Dominicæ anno M. C. XXXVI. Pontificatus Domni Innocentii secundi Papæ anno VII.]